Diana Christiansen er smed og vant til at arbejde hårdt, men sidste efterår går det alligevel galt. - Jeg vil bare lige fat i materialet, som står på gulvet, men det er tungere end jeg lige forventer, så jeg får et ordentligt skub i lænden, siger Diana Christiansen. Hendes arbejde er derefter plaget af rygsmerter, som hun anmelder som en arbejdsskade. Hendes læge i Frederikshavn indsender hendes journaloplysninger til Arbejdsmarkedets Erhvervssikring, der indsamler relevante oplysninger til en eventuel erstatningssag. Men lægehuset nøjes ikke med at indsende oplysninger om hendes ryg. Derfor får forsikringsselskabet også meget private oplysninger om Diana. - Jeg finder ud af, at der er sendt mange andre oplysninger, som faktisk ikke er relevante for sagen - også meget private oplysninger, som f.eks. ting jeg har skrevet til min læge, siger Diana Christiansen. Modtager honorarer Både speciallæger og praktiserende læger får betaling af forsikringsselskaber for at lave lægeerklæringer i forbindelse med forsikringssager. Det vil sige, at de modtager et honorar for at finde oplysninger i din journal. TV2 Nord har i flere tilfælde fortalt om nordjyske patienter, der har oplevet, at helt personlige oplysninger, som intet har med deres forsikringssag at gøre alligevel optræder i deres sager. Det bekymrer Interesseorganisationen Danske Patienter: - Det er klart, at hvis der bliver sendt irrelevante oplysninger, som patienten slet ikke har givet adgang til, så er det for det første ulovligt, men også med til at skabe en mistillid til, at der bliver passet på ens data. Det er virkeligt skadeligt, siger Annette Wandel, formand, Danske Patienter. Vil ikke kommentere TV2 Nord vil gerne have en forklaring på, hvorfor Diana Christiansens læge har sendt personlige oplysninger, som er endt hos forsikringsselskabet. Men Lægerne i Asylgade 19 i Frederikshavn har ikke ønsket at stille op til interview om sagen. -	Jeg føler mig utryg. Jeg troede, jeg kunne have tillid til min læge, men det kan jeg åbenbart ikke, siger Diana Christiansen. Interesseorganisationen Danske Patienter mener, der er behov for en undersøgelse, for at se, om patienter generelt er i tvivl om, hvad de har givet samtykke til. -	Det er vigtigt, at man sørger for, at det kun er relevante oplysninger, der anvendes til at belyse patienten. De cases TV2 Nord omtaler viser jo tydeligt at, det ikke kun er vedkommende oplysninger man bruger i de her sager, og det er bekymrende, siger Annette Wandel. Ingen erstatning Diana Christiansens  forsikringsselskab vil ikke dække hendes rygskade med henvisning til den tidligere operation for en diskusprolaps. Hendes arbejdsskade er endnu ikke afsluttet. Nu frygter hun, at hendes private oplysninger stadig ligger i hendes sag: -	Jeg har fået en kopi af det journalmateriale, som er sendt til forsikringsselskabet. Og jeg kan bare sige, at det meste af det bare burde brændes. Det har de intet at bruge til, siger Diana Christiansen. Se hele TV-indslaget om de snagende læger her:
Praktiserende læger arbejder også for forsikringsselskaber, og det betyder i flere tilfælde, at dybt personlige oplysninger videregives fra patienternes journaler uden tilsagn.